आसामनि गोहो गोरा दैदेनगिरि ड० हिमन्त बिश्व शर्माआ दैदेननाय बिजेपि-एजिपि-इउपिपिएल दोलोनि जथाय हानजाया सोरखार खुंनायनि उनावनो बिफानारि मन्थ्रिनि गोसो होनायाव गोहो बिफाना मोनसे मोजां थिरांथा लानाय नुदों। बिदि थिरांथायाव सोरबा मोजां मोन्दों आरो सोरबा गाज्रि मोनखागोन बे थार बाथ्रा। नाथाय मिथिनाय बादिब्ला सोरखारि साखरि आवला सुबुंफोरा बे दाननिफ्राय जानाय बादि मोनफ्रोमबो दाननि बेथननि थाखाय मोब्लिबनि बिल होनाय रसिदखौ जमा होनो नांसिगोन होननानै सोरखारि बिथोनलाइ होदों। बिनि थाखाय गोबां सावरायज्लायनाय नुनो मोन्दों। बे सावरायलायनायाव सोरबा मदद होदों आरो सोरबा हेंथा होदों । माबा मोनसे मोजां खामानि मावनो थांब्ला एफा-एनै हेंथा सोमजिखायो । बेखौ बयबो मिथिखायो। बिनिखायनो बे बिथोनलायखौ सोरखारि साखरि आवलाफोरा गनायनानै लानाया गाहाम होननानै सानो। बे बिथोनलायनि सायाव हेंथा होलाय नाङा होननानै खायसे साखरि आवलाफोरखौ सावरायनाय नुनो मोन्दों। सोरखारनि माबेबा मोजां खामानिखौ सोरखारि साखरि आवलाफोरा गनायनानै लायोब्ला बे जागोन सोरखारि आवला बादिसो मदद होनाय जागोन। जायफोर सारखारि साखरि आवलाफोरा रिगुलार मोब्लिबनि बिलखौ होबाय थादोंब्ला बिनि रसिदखौ जमा होनायाव मा अजद थानो हायो ! मोब्लिबनि बाहायथाय बाहायदों जेब्ला बिनि बदल बिलखौ होखाथारनांगोन, बे जौसे खोन्दो सैथो। बे मोब्लिब बाहायग्राफोरनि गेजेराव सोरखारि नङै साखरि आवलाफोरनि मोब्लिबनि बिलखौ होनायाव सोरखारा माबा बिथांखि लादोंना ? जुदि लाथ’याखैब्ला बिसोरनि मोब्लिबनि बिलखौ माबोरै मोनगोन ? बे मोनसे फिननाय गोयै सोंलु ? दा गोहो बिफाना मोब्लिबनि बिल होयैफोरनि बिलखौ बोखांथारनो मोनसे गोख्रों राहा लानांसिगौ। गोबां मोब्लिब बाहायग्रा सुबुंफोरा गोसो जानानै माब्लाबा मोब्लिबनि बिलखौ होया आरो खायसेया बावनानै मोब्लिबनि बिलखौ होनो थालांनाय नुनो मोनो। थारैनो बिल लाग्रा मिरुखौ गामिनि रायजो-राजाफोरनि मोजांनि थाखाय दाननि जोबथा हाफ्थायाव गामियावनो टेमप्ररारि बादियै खेवनानै मोब्लिबनि बिलखौ आजावनो हायो। मानोना खायसे सुबुंफोरा मथराव गाखो बोनानै, सायकेल सालायनानै होसो-होसो मोब्लिबनि बिलखौ हैनो बायोबो जानो हागौ! बिनि थाखाय गामियावनो मोब्लिबनि बिलखौ खांनो हायोब्ला रायजो-राजाफोरा गोरलै मोनगोन। साननैसो सिगाङाव मोब्लिबनि बिल होयै गिदिर-गिदिर फसंथानफोरखौ सिखावै मोब्लिब लाग्राफोरखौ हमनो हादों। बिदि गाज्रि खामानिखौ मावनो सोर थुलुंगा होखो ? बे मोनसे रायजो-राजाफोरनि सरासनस्रा सोंलु ! बे सिखावै मोब्लिब लानायाव सोरबा मावख’गिरि एबा मावफारियाफोरा लोबबा दं नामा, बेबो एसे सानजाथाव बाथ्रा जानानै फैदों! बिदिनो माब्लाबा समाव मानिबा जाहोननि सायाव ल’डस्वेडिं जायोब्ला मोब्लिबनि मावफारियाफोरखौ जानला-मानला रायनाया बेसे बानबुंथि दं ? बिसोर बादि रायग्रा सुबुंफोरा दानफ्रोमबो मोब्लिबनि बिलखौ होयोना ? बे बेलायाव रावबो फिननाय होयैखौ नुनो मोनगोन ! दा गोहो बिफाना मोब्लिबनि बिलखौ दैखांनाय खामानिखौ बांसिनै गोख्रों खालाम नांगौ। आरो सोरखारि-सोरखारि नङै गासै मावफारियाफोरनिफ्राय मोननांगौ बिलफोरखौ बोखांनो नाजायोब्ला बयनिबोनि थाखाय मोजां जागोन होननानै साननो हायो।